  Виталий Пронин Кылем кӧснуналэ Сьӧлта черкогуртын бадӟым яркыт праздник ортчиз - ёросын улӥсьёс дэмен пусйизы  Сьӧлта черкогуртлы 420 ар тырмонэз. Ёросысь вань поселениос но предприятиос, сьӧлтаез данъяса, ульча кузя ортчизы.Татысь стадион ӵукнаысен пачылмиз калыкен - ужрадэ потӥллям пиналъёс-егитъёс но, вож нуныосын егит семьяос но,  арлыдоос но. Вуизы Ижысь вылӥ куноос: Кун Думаысь депутат Николай Мусалимов, Кун Кенешысь депутатъёс Наталья Сударикова но Александр Мурашов,  культурая но туризмъя министр Владимир Соловьев но ёросысь потэм тодмо-дано адямиос.- Та нунал  дано быдэс район понна, - шуиз ёрос йыр Николай Чайников, - угось Сьќлта ёрослэн центрез луэ. Соин ӵап та нуналэ ми усьтӥськом ёрослэсь Данъян пулзэ, отчы  интыямын пӧртэм гуртъёсысь адӟем карымон адямиос, ужысь азьветлӥсьёс, но тужгес пусйымонэз  - туэ пул вылын нимысьтыз  инты висъямын усточи нылпиослы.Туж шумпотымон,  соос пӧлын - газетмылэн  егит авторез, Юмга-Омга гуртысь Ирина Снигирева. Кейлуд гуртысь Надежда но Юрий Рябининъёслэн кыкез нылъёссы  усточиос пӧлын - Ангелина но Диана  котыр ласянь адӟем карымон луо.Ньыль даурлэсь бадӟым черкогуртлэн туж узыр историез. Сьӧлтаос сое туж дунъяло: уг вунэто та интыез кылдытэм вашкала Калмез батыръёссэс но, купечъёссэс но, туала генералъёссэс но - ваньмыз со адӟиськиз сцена вылысен. Интыысь артистъёс синмаськымон возьматӥзы черкогуртлэсь котькуд вакытсэ. Туж гажаса тодазы ваё купечъёсты - Булычёв вынъёсты. Одӥгезлэн вынзылэн, Николай Николаевичлэн, улыно-вылыно  юртэз али но черкогурт шорын сылэ, отын интыяськемын  ёрос библиотека но шаертодонъя музей. Узыръёсты Россиын ноку ӧз яратылэ, но сьӧлтаос верамъя, та купечъёс черкогуртэз азинтон понна туж трос лэсьтӥзы, уксёзэс ӧз жалялэ, малпало вал  татчы чугун сюрес но кыскыны. Но  революция, Граждан ож улон югдурез воштӥзы,  купечъёс кошкизы.  Трос аръёс ӵоже сьӧлтаос выризы соослэсь выжыоссэс утчаны, кусып тупатыны, ортчемез понна тау шуыны, но  туэ гинэ удалтӥз шедьтыны Н. Булычёвлэсь внучказэ - Надежда Ивановна Елизароваез, али со ачиз но арлыдо ни, улэ Кемеровоын. Но кышномурт сонякемысь лыктэм Сьӧлтала ас выжыосызлэсь дорзэс адӟыны!Огезлэсь шукрес мукетыз коллектив вошъяз ог-огзэ сцена вылын, Сьӧлталась сяна, пыриськизы котькуд поселениысь усточиос. Задорзы тырмиз лумбытлы.Зинаида Рябинина Туспуктӥз Галина Якимова Теги: Сьлта  